b'\n_START_ARTICLE_\nJuhani V\xc3\xa4h\xc3\xa4kangas\n_START_PARAGRAPH_\nMartti Juhani V\xc3\xa4h\xc3\xa4kangas (9. syyskuuta 1932 Raahe \xe2\x80\x93 29. huhtikuuta 2014 Raahe) oli suomalainen poliitikko. H\xc3\xa4n oli kansanedustaja SKDL:n ja Vasemmistoliiton ryhmiss\xc3\xa4 vuosina 1978\xe2\x80\x931995._NEWLINE_Ennen eduskuntauraansa V\xc3\xa4h\xc3\xa4kangas el\xc3\xa4tti itsens\xc3\xa4 ty\xc3\xb6njohtajana, Raahen kaupungin toimistovirkailijana ja is\xc3\xa4nn\xc3\xb6itsij\xc3\xa4n\xc3\xa4._NEWLINE_V\xc3\xa4h\xc3\xa4kangas nousi eduskuntaan elokuussa 1978, kun Kauko Hjerppe siirtyi Kuopion l\xc3\xa4\xc3\xa4nin maaherraksi. V\xc3\xa4h\xc3\xa4kangas uusi paikkansa Oulun l\xc3\xa4\xc3\xa4nin vaalipiiriss\xc3\xa4 neljiss\xc3\xa4 seuraavissa vaaleissa. Eduskunnassa h\xc3\xa4n kuului liikenne-, laki- ja talous- sek\xc3\xa4 suureen valiokuntaan._NEWLINE_V\xc3\xa4h\xc3\xa4kangas oli presidentin valitsijamies vaaleissa 1968, 1978, 1982 ja 1988. H\xc3\xa4n oli Raahen kaupunginvaltuustossa 1956\xe2\x80\x932004. Vuosina 1968\xe2\x80\x931984 V\xc3\xa4h\xc3\xa4kangas oli valtuuston puheenjohtaja._NEWLINE_V\xc3\xa4h\xc3\xa4kangas kuului muun muassa SKDL:n liittoneuvostoon, Revon s\xc3\xa4hk\xc3\xb6n johtokuntaan, Osuuskunta Ekan ja Rautaruukin hallintoneuvostoihin sek\xc3\xa4 Oulun yliopistollisen keskussairaalan johtokuntaan. V\xc3\xa4h\xc3\xa4kankaalle my\xc3\xb6nnettiin kunnallisneuvoksen arvonimi vuonna 1993. H\xc3\xa4n johti El\xc3\xa4kel\xc3\xa4iset-yhdistyst\xc3\xa4 vuoteen 2006.'